በሦስት ወራት ለሕዳሴ ግድብ ግንባታ ከ180 ሚሊዮን ብር በላይ ገቢ ተሰብስቧል፡፡
ባሕር ዳር፡ ሰኔ 19/2012 ዓ.ም (አብመድ) ባለፉት ሦስት ወራት ለታላቁ የኢትዮጵያ ሕዳሴ ግድብ ከ180 ሚሊዮን ብር በላይ ገቢ ከኅብረተሰብ ተሳትፎ መገኘቱን የግድቡ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት ገልጿል።ገቢው የኮሮናቫይረስ ኢትዮጵያ ውስጥ መግባቱ ከተረጋገጠበት ካለፈው መጋቢት እስከ ግንቦት መጨረሻ ድረስ የተሰበሰበ መሆኑ ተገልጿል።የጽሕፈት ቤቱ የኮሙኒኬሽን ዳይሬክተር ኃይሉ አብርሃም ለኢዜአ እንደገለጹት ኅብረተሰቡ ለሕዳሴ ግድቡ የሚያደርገው ተሳትፎ እየጨመረ ነው።ለዚህ ባለፉት ሦስት ወራት ብቻ ከኅብረተሰቡ ተሳትፎ የተገኘውን ከ180 ሚሊዮን 950 ሺህ ብር በላይ ገቢ ለአብነት አንስተዋል።ገቢው በተለይ ከ”8100 A” እና ከቦንድ ግዥ የገቢ ማሰባሰቢያ መርሀ-ግብሮች መገኘቱን ገልጸዋል።አለም አቀፍ ዜና ችግር በሆነው የኮሮናቫይረስ ወረርሽኝ ሳቢያ ሰፊ የገቢ ማሰባሰቢያ መርሀ-ግብሮች ማካሄድ በማይቻልበት ሁኔታ ይህ ገቢ ከኅብረተሰቡ መገኘቱ የሚያበረታታ እንደሆነም ነው የገለጹት።ይህም ሕዝቡ ለሕዳሴ ግድቡ እውን መሆን ያለውን ቁጭትና ቁርጠኝነት እንደሚያሳይ አክለዋል።ኅብረተሰቡ ግድቡን ለማጠናቀቅ በሚደረገው ጥረት የኮሮናቫይረስ ተፅዕኖ ሳይገድበው ጤናውን እየጠበቀ ተሳትፎውን ይበልጥ አጠናክሮ እንዲቀጥልም ጥሪ አቅርበዋል። የአገሪቷን ሠላምና አንድነት በማስጠበቅና ሉዓላዊነትን በማጠናከር የመደጋገፍ ስሜቱ መቀጠል እንዳለበትም ተናግረዋል።እስካሁን ሕዝቡ ከ13 ቢሊዮን ብር በላይ በማዋጣት ለፕሮጀክቱ ግንባታ ከፍተኛ አስተዋጽኦ እያበረከተ መሆኑ ተነግሯል።